b'\n_START_ARTICLE_\nRIM-161 Standard Missile 3\n_START_SECTION_\nDezvoltare\n_START_PARAGRAPH_\nSistemul antirachet\xc4\x83 SM-3 a evoluat din sistemul antiaerian \xc8\x99i antinav\xc4\x83 SM-2 Block IV. SM-3 folose\xc8\x99te acela\xc8\x99i propulsor auxiliar al rachetei Block IV pentru prima \xc8\x99i a doua treapt\xc4\x83, precum \xc8\x99i acela\xc8\x99i control al direc\xc8\x9biei \xc8\x99i al orient\xc4\x83rii rachetei pentru jum\xc4\x83tatea zborului folosit la intrarea \xc3\xaen atmosfer\xc4\x83. Pentru a sus\xc8\x9bine raza de acoperire extins\xc4\x83 a unei intercept\xc4\x83ri exo-atmosferice, SM-3 are \xc8\x99i a treia treapt\xc4\x83 care con\xc8\x9bine un motor de rachet\xc4\x83 cu dublu puls pentru faza ini\xc8\x9bial\xc4\x83 de zbor exo-atmosferic._NEWLINE_Pe 18 mai 2010, Agen\xc8\x9bia Ap\xc4\x83r\xc4\x83rii Antirachet\xc4\x83 din SUA a r\xc4\x83spuns unui raport al problemelor sistemului SM-3 din New York Times, men\xc8\x9bion\xc3\xa2nd c\xc4\x83 raportul este gre\xc8\x99it \xc8\x99i c\xc4\x83 testele rachetei au fost un succes.\n_START_SECTION_\nAntirachet\xc4\x83\n_START_PARAGRAPH_\n\xc3\x8en septembrie 2009, pre\xc8\x99edintele Barack Obama a anun\xc8\x9bat modificarea planurilor referitoare la scutul antirachet\xc4\x83 din Europa de Est din timpul mandatului fostului pre\xc8\x99edinte George W. Bush. P\xc3\xa2n\xc4\x83 la finalizarea noului plan care va fi implementat \xc3\xaen patru faze, protec\xc8\x9bia va fi asigurat\xc4\x83 de c\xc4\x83tre navele de r\xc4\x83zboi dotate cu sistemul Aegis. Sistemul SM-3 s-a dovedit a fi unul dintre cele mai bune sisteme antirachet\xc4\x83 folosite de c\xc4\x83tre Statele Unite ale Americii.\n_START_SECTION_\nAnti-satelit\n_START_PARAGRAPH_\nPe 14 februarie 2008, oficialii Statelor Unite au anun\xc8\x9bat c\xc4\x83 inten\xc8\x9bioneaz\xc4\x83 s\xc4\x83 utilizeze o rachet\xc4\x83 SM-3 modificat\xc4\x83, lansat\xc4\x83 de un grup de trei nave de r\xc4\x83zboi din Pacificul de Nord, pentru a distruge satelitul american USA 193 la o altitudine de 240 de kilometri chiar \xc3\xaenainte ca acesta s\xc4\x83 reintre \xc3\xaen atmosfer\xc4\x83. Inten\xc8\x9bia declarat\xc4\x83 a fost aceea de a "reduce riscul asupra fiin\xc8\x9belor umane", din cauza hidrazinei toxice folosite drept combustibil de c\xc4\x83tre satelit.  Un purt\xc4\x83tor de cuv\xc3\xa2nt a declarat c\xc4\x83 programul software a fost modificat pentru a \xc3\xaembun\xc4\x83t\xc4\x83\xc8\x9bi \xc8\x99ansele ca senzorii rachetei s\xc4\x83 recunoasc\xc4\x83 satelitul drept \xc8\x9bint\xc4\x83, av\xc3\xa2nd \xc3\xaen vedere c\xc4\x83 racheta SM-3 nu a fost proiectat\xc4\x83 pentru opera\xc8\x9biuni anti-satelit._NEWLINE_Pe 21 februarie 2008 la ora 3:26 AM (UTC), nava de r\xc4\x83zboi USS Lake Erie, un cruci\xc8\x99\xc4\x83tor purt\xc4\x83tor de rachete din clasa Ticonderoga, a lansat o singur\xc4\x83 rachet\xc4\x83 SM-3 care a lovit \xc8\x99i a distrus satelitul defect, av\xc3\xa2nd o vitez\xc4\x83 la impact de 36 667 km/h c\xc3\xa2nd satelitul se afla la o altitudine de 247 de kilometri deasupra Oceanului Pacific. Navele USS Decatur, USS Russell, precum \xc8\x99i al\xc8\x9bi senzori aerieni, navali \xc8\x99i tere\xc8\x99tri au fost implica\xc8\x9bi \xc3\xaen opera\xc8\x9biune.\n_START_SECTION_\nJaponia\n_START_PARAGRAPH_\n\xc3\x8en luna decembrie a anului 2007, Japonia a testat cu succes un sistem SM-3 Block IA aflat la bordul navei de r\xc4\x83zboi JDS Kong\xc5\x8d \xc3\xaempotriva unei rachete balistice. A fost prima dat\xc4\x83 c\xc3\xa2nd o nav\xc4\x83 japonez\xc4\x83 a fost utilizat\xc4\x83 pentru lansarea unei rachete interceptoare \xc3\xaen timpul unui test al sistemului antirachet\xc4\x83 Aegis. \xc3\x8en testele anterioare, For\xc8\x9bele Maritime Japoneze de Autoap\xc4\x83rare asiguraser\xc4\x83 urm\xc4\x83rirea continu\xc4\x83 a coordonatelor \xc8\x9bintei \xc8\x99i comunica\xc8\x9biile._NEWLINE_\xc3\x8en luna noiembrie a anului 2008, un al doilea test, desf\xc4\x83\xc8\x99urat \xc3\xaen comun cu for\xc8\x9bele navale americane de pe nava JDS Ch\xc5\x8dkai, a fost un e\xc8\x99ec. Dup\xc4\x83 o analiz\xc4\x83 a evenimentelor care au condus la insuccesul testului anterior, un alt exerci\xc8\x9biu a avut loc pe nava de r\xc4\x83zboi JDS My\xc5\x8dk\xc5\x8d \xc3\xaen luna octombrie a anului 2009. Testul a avut drept rezultat interceptarea \xc8\x9bintei, fiind un succes._NEWLINE_Un alt test reu\xc8\x99it a avut loc pe nava JDS Kirishima pe 28 octombrie 2010. Racheta \xc8\x9bint\xc4\x83 a fost lansat\xc4\x83 de c\xc4\x83tre Centrul de Lansare a Rachetelor din Kauai al For\xc8\x9belor Navale ale Statelor Unite. Echipajul navei Kirishima, ac\xc8\x9bion\xc3\xa2nd \xc3\xaen largul coastelor insulei Kauai, a detectat \xc8\x99i a urm\xc4\x83rit \xc8\x9binta \xc3\xaenainte de a lansa o rachet\xc4\x83 SM-3 Block IA.\n_START_SECTION_\nPolonia\n_START_PARAGRAPH_\nPe 3 iulie 2010, Polonia \xc8\x99i Statele Unite ale Americii au semnat un acord privind ap\xc4\x83rarea antirachet\xc4\x83. \xc3\x8en virtutea acestuia, sistemele terestre SM-3 vor fi instalate \xc3\xaen Polonia. Acest plan a fost acceptat ca o alternativ\xc4\x83 existent\xc4\x83 \xc8\x99i testat\xc4\x83 a interceptorilor antirachet\xc4\x83 care au fost propu\xc8\x99i de administra\xc8\x9bia Bush, care se afl\xc4\x83 \xc3\xaenc\xc4\x83 \xc3\xaen faza de proiectare. Secretarul de Stat Hillary Clinton, prezent\xc4\x83 la semnarea acordului \xc3\xaen Cracovia \xc3\xaempreun\xc4\x83 cu ministrul de externe Radoslaw Sikorski, a subliniat faptul c\xc4\x83 programul antirachet\xc4\x83 este destinat protec\xc8\x9biei \xc3\xaempotriva rachetelor iraniene \xc8\x99i c\xc4\x83 nu este \xc3\xaendreptat \xc3\xaempotriva Rusiei.\n_START_SECTION_\nRom\xc3\xa2nia\n_START_PARAGRAPH_\nPe 4 februarie 2010, Consiliul Suprem de Ap\xc4\x83rare a \xc8\x9a\xc4\x83rii a r\xc4\x83spuns afirmativ la invita\xc8\x9bia SUA de a amplasa instala\xc8\x9bii terestre antirachet\xc4\x83 SM-3 \xc3\xaen Rom\xc3\xa2nia pentru a proteja sudul Europei de rachetele iraniene cu raz\xc4\x83 scurt\xc4\x83 \xc8\x99i intermediar\xc4\x83 de ac\xc8\x9biune. Sistemele vor fi opera\xc8\x9bionale \xc3\xaencep\xc3\xa2nd cu anul 2015. Pe 2 mai 2011, pre\xc8\x99edintele Traian B\xc4\x83sescu a anun\xc8\x9bat decizia CSAT \xc8\x99i a consilierilor SUA privind amplasarea instala\xc8\x9biilor de lansare. Sistemul SM-3 din Rom\xc3\xa2nia va fi instalat la fosta baz\xc4\x83 aerian\xc4\x83 Deveselu din jude\xc8\x9bul Olt. Baza aerian\xc4\x83 a fost desfiin\xc8\x9bat\xc4\x83 \xc3\xaen 2002 \xc8\x99i se afl\xc4\x83 \xc3\xaen prezent \xc3\xaen conservare. Costul reabilit\xc4\x83rii bazei aeriene \xc8\x99i al instal\xc4\x83rii sistemului SM-3 este de 400 de milioane de dolari, iar costul anual al \xc3\xaentre\xc8\x9binerii este estimat la 20 de milioane de dolari, ambele fiind suportate de c\xc4\x83tre Statele Unite ale Americii._NEWLINE_Sistemul antirachet\xc4\x83 de la Deveselu va consta \xc3\xaen 3 baterii cu 24 de rachete SM-3 Block IB, deservite de aproximativ 200 de solda\xc8\x9bi americani (cu un maxim de 500). Baza aerian\xc4\x83 va fi sub comanda For\xc8\x9belor Aeriene Rom\xc3\xa2ne. Rom\xc3\xa2nia va suporta costurile punerii la dispozi\xc8\x9bie a bazei aeriene \xc8\x99i cele ale asigur\xc4\x83rii pazei.'